Il-Kummissjoni llum ipproponiet rakkomandazzjonijiet speċifiċi għall-pajjiżi (Country-Specific Recommendations, CSRs) li jipprovdu gwida ta' politika ekonomika lill-Istati Membri kollha tal-UE fil-kuntest tal-pandemija tal-coronavirus, b'enfasi fuq l-aktar sfidi urġenti li ġġib magħha l-pandemija u fuq li jiġi rilanċat it-tkabbir sostenibbli. Ir-rakkomandazzjonijiet huma strutturati madwar żewġ għanijiet: Fi żmien qasir, it-taffija tal-konsegwenzi soċjoekonomiċi negattivi gravi tal-pandemija tal-coronavirus. U fi żmien qasir sa medju, il-kisba ta' tkabbir sostenibbli u inklużiv li jiffaċilita t-tranżizzjoni ekoloġika u t-trasformazzjoni diġitali. Pakkett tas-Semestru Ewropew b'enfasi ġdida L-Istrateġija Annwali tat-Tkabbir Sostenibbli ddeskriviet l-istrateġija ta' tkabbir tal-Kummissjoni, ibbażata fuq il-promozzjoni tas-sostenibbiltà kompetittiva għall-bini ta' ekonomija li taħdem għan-nies u għall-pjaneta. Bit-tifqigħa tal-kriżi tal-coronavirus, dan jibqa' tal-akbar importanza. Ir-rakkomandazzjonijiet ikopru l-erba' dimensjonijiet tas-sostenibbiltà ambjentali kompetittiva - l-istabbiltà, il-ġustizzja, is-sostenibbiltà ambjentali u l-kompetittività - u jpoġġu wkoll enfasi speċifika fuq is-saħħa. Ir-rakkomandazzjonijiet jirriflettu wkoll l-impenn tal-Kummissjoni li tintegra l-Għanijiet ta' Żvilupp Sostenibbli tan-Nazzjonijiet Uniti fis-Semestru Ewropew billi dawn joffru qafas integrat li jinkludi tħassib dwar is-saħħa pubblika u tħassib soċjali, ambjentali u ekonomiku. Ir-rakkomandazzjonijiet ikopru oqsma bħall-investiment fis-saħħa pubblika u fir-reżiljenza tas-settur tas-saħħa, il-preservazzjoni tal-impjiegi permezz ta' appoġġ ta' dħul għall-ħaddiema affettwati, l-investiment fin-nies u l-ħiliet, l-appoġġ għas-settur korporattiv (partikolarment l-impriżi żgħar u ta' daqs medju) u t-teħid ta' azzjoni kontra l-ippjanar aggressiv tat-taxxa u ħasil tal-flus. L-irkupru u l-investiment iridu jimxu id f'id, u jsawru mill-ġdid l-ekonomija tal-UE li qed tiġi ffaċċjata bi tranżizzjonijiet diġitali u ekoloġiċi. Is-CSRs din is-sena huma kwalitattivi, qabża mir-rekwiżiti baġitarji li normalment japplikaw. Dawn jirriflettu l-attivazzjoni tal-klawżola liberatorja ġenerali, li tirrakkomanda li l-Istati Membri jieħdu l-miżuri meħtieġa kollha biex jindirizzaw b'mod effettiv il-pandemija, isostnu l-ekonomija u jappoġġaw l-irkupru sussegwenti. Meta l-kundizzjonijiet ekonomiċi jippermettu, il-politiki fiskali għandhom jimmiraw li jiksbu pożizzjonijiet fiskali prudenti fi żmien medju u jiżguraw is-sostenibbiltà tad-dejn, filwaqt li jtejbu l-investiment. Il-monitoraġġ tal-iżviluppi fiskali Il-Kummissjoni adottat ukoll rapporti skont l-Artikolu 126(3) tat-Trattat dwar il-Funzjonament tal-UE għall-Istati Membri kollha minbarra r-Rumanija, li diġà tinsab fil-parti korrettiva tal-Patt. Il-Kummissjoni hija meħtieġa tħejji dawn ir-rapporti għall-Istati Membri li huma stess qed jippjanaw - għal raġunijiet relatati mal-coronavirus - jew li huma mbassra mill-Kummissjoni li se jiksru l-limitu ta' defiċit ta' 3 % fl-2020. Ir-rapporti għal Franza, il-Belġju, Ċipru, il-Greċja, l-Italja u Spanja jivvalutaw ukoll il-konformità ta' dawn l-Istati Membri mal-kriterju tad-dejn fl-2019, fuq il-bażi ta' data kkonfermata vvalidata mill-Eurostat. Dawn ir-rapporti jqisu l-impatt negattiv tal-pandemija tal-coronavirus fuq il-finanzi pubbliċi nazzjonali. Fid-dawl tal-inċertezza eċċezzjonali marbuta mal-impatt makroekonomiku u fiskali straordinarju tal-pandemija, il-Kummissjoni tqis li f'dan l-istadju ma għandhiex tittieħed deċiżjoni dwar jekk għandhomx jitqiegħdu Stati Membri taħt proċedura ta' defiċit eċċessiv. Il-passi li jmiss Rispons ekonomiku Ewropew ikkoordinat huwa kruċjali biex tiġi rilanċata l-attività ekonomika, tittaffa l-ħsara lin-nisġa ekonomika u soċjali u jitnaqqsu d-diverġenzi u l-iżbilanċi. Għalhekk, is-Semestru Ewropew ta' koordinazzjoni tal-politika ekonomika u tal-impjiegi jikkostitwixxi f'element kruċjali tal-istrateġija ta' rkupru. B'dan l-isfond, il-Kummissjoni tappella lill-Kunsill biex japprova dawn ir-rakkomandazzjonijiet speċifiċi għall-pajjiżi u lill-Istati Membri biex jimplimentawhom b'mod sħiħ u f'waqtu. Il-Membri tal-Kulleġġ qalu hekk: Il-Viċi President Eżekuttiv għal Ekonomija għas-Servizz tan-Nies, Valdis Dombrovskis qal: “Il-Coronavirus laqatna bħal kometa u ħalla toqba forma ta' crater fl-ekonomija Ewropea. Dan il-pakkett tas-Semestru tar-Rebbiegħa ġie mfassal u ssimplifikat mill-ġdid biex jipprovdi gwida lill-Istati Membri tagħna hekk kif jinnavigaw triqthom fil-maltempata. Għal din il-fażi immedjata, l-enfasi tagħna hija li ninvestu fis-saħħa pubblika u nipproteġu l-impjiegi u l-kumpaniji. Hekk kif naqilbu lejn l-irkupru, is-Semestru se jkun essenzjali biex nipprovdu approċċ koordinat biex nerġgħu npoġġu l-ekonomiji tagħna fit-triq it-tajba għal tkabbir sostenibbli u inklużiv - ħadd ma għandu jitħalla l-art. Neħtieġu wkoll riformi biex intejbu l-produttività u l-ambjent tan-negozju. Ladarba l-kundizzjonijiet jippermettu, se jkollna bżonn naħsbu għal bilanċ bejn il-kisba tas-sostenibbiltà fiskali filwaqt li ninċentivizzaw ukoll l-investiment.” Il-Kummissarju għall-Impjiegi u d-Drittijiet Soċjali, Nicolas Schmit qal: “L-appoġġ tal-ħaddiema, it-tisħiħ tal-protezzjoni soċjali, il-ġlieda kontra l-inugwaljanzi u l-garanzija lin-nies tad-dritt tal-iżvilupp tal-ħiliet tagħhom se jkunu l-ogħla prijoritajiet għar-rispons ekonomiku tagħna għall-kriżi, kif ukoll biex jiġu żgurati tranżizzjonijiet ekoloġiċi u diġitali inklużivi. Nistgħu niksbu dan flimkien biss. Il-Pilastru Ewropew tad-Drittijiet Soċjali jibqa' l-punt ta' riferiment tagħna f'dawn l-isforzi. L-irkupru ta' wara l-coronavirus irid irawwem ir-reżiljenza u l-konverġenza 'l fuq billi jagħti importanza ċentrali lin-nies.” Il-Kummissarju għall-Ekonomija, Paolo Gentiloni qal: “Il-pandemija tal-coronavirus u l-miżuri ta' trażżin neċessarji taw daqqa brutali lill-ekonomiji tal-Ewropa. Dawn ir-rakkomandazzjonijiet jirriflettu din is-sitwazzjoni mingħajr preċedent. Il-prijoritajiet illum huma li nsaħħu l-kura tas-saħħa tagħna, nappoġġaw il-ħaddiema tagħna u nsalvaw in-negozji tagħna. Madankollu, l-isfidi li kellna quddiemna qabel din il-kriżi ma telqux. Hekk kif inħarsu lejn il-futur, l-għanijiet ta investiment u ta' riforma tagħna għandhom jibqgħu ffokati fuq li jiksbu suċċess fit-tranżizzjonijiet ekoloġiċi u diġitali u jiżguraw il-ġustizzja soċjali. Dan ifisser ukoll li kulħadd irid iħallas sehmu: ma jistax ikun hemm post għal ippjanar tat-taxxa aggressiv f'Ewropa solidali u ġusta.” Rapporti ta' sorveljanza għall-Greċja, Spanja u Ċipru Il-Kummissjoni adottat is-sitt rapport ta' sorveljanza msaħħa għall-Greċja. Ir-rapport jikkonkludi li, b'kont meħud taċ-ċirkostanzi straordinarji li jirriżultaw mit-tifqigħa tal-Coronavirus, il-Greċja ħadet l-azzjonijiet meħtieġa biex tikseb l-impenji ta' riforma speċifiċi dovuti tagħha. Il-Kummissjoni adottat ukoll ir-rapporti ta' sorveljanza ta' wara l-programm għal Spanja u Ċipru. Aktar informazzjoni Il-Pakkett tar-Rebbiegħa tas-Semestru Ewropew 2020: Mistoqsijiet u tweġibiet Skeda informattiva: Il-Pakkett tar-Rebbiegħa tas-Semestru Ewropew Komunikazzjoni dwar ir-rakkomandazzjonijiet speċifiċi għall-pajjiżi Rakkomandazzjonijiet speċifiċi għall-pajjiżi Rapporti skont l-Artikolu 126(3) Is-Sitt rapport ta' sorveljanza msaħħa għall-Greċja Rapport ta' sorveljanza ta' wara l-programm għal Spanja Rapport ta' sorveljanza ta' wara l-programm għal Ċipru Semestru Ewropew 2020: Rapporti tal-pajjiżi Tbassir Ekonomiku tar-Rebbiegħa 2020 Il-Patt ta' Stabbiltà u Tkabbir Il-proċedura ta' żbilanċ makroekonomiku Is-Semestru Ewropew